
    Milá čitateľka, milý čitateľ,


    Nie často sa stáva, aby najskôr vyšlo pokračovanie a až potom predošlá časť nejakého diela. Toto je však presne ten nezvyklý prípad. Román Adam je predkračovaním (prequel) gej románu Neviditeľný zdroj. Dočítate sa v ňom, čo sa dialo s Adamom pred tým, ako sa rozhodol ísť na svoje prvé gej stretnutie.


    Pôvodne som túto časť napísala pred tým, ako som sa pustila do Neviditeľného zdroja. Uvedomovala som si totiž, že keby som poradie zamenila, časť Adam by som už nikdy nenapísala. Pôvodne mal mať Neviditeľný zdroj štyri časti, vrátane Adama. Pre veľký rozsah textu som však musela dielo rozdeliť na hetero a gej časť. Adam je tá "hetero" časť. Pôvodne som ju ani neplánovala vydať, no po čase som zmenila názor, dorobila som ju a teraz ju ponúkam čitateľom. Azda niekoho poteší.


    Rovnako ako román Neviditeľný zdroj, aj román Adam venujem mladým začínajúcim slovenským homosexuálom, aby nepremárnili svoju mladosť v utajení a strachu ako Adam. V čase, kedy Adam prežíva svoj príbeh, neexistovala kniha, ktorá by opisovala gej život na Slovensku. Preto si mladí homosexuáli v tej dobe takú knihu ani nemohli prečítať, ani sa z nej prípadne poučiť. Aj keď je táto kniha z učiteľského prostredia venovaná mladým homosexuálom, pevne verím, že osloví aj širšiu čitateľskú verejnosť.


    Upozorňujem, že kvôli expresívnym sexuálnym dialógom, vulgárnym výrazom a uvoľneným mravom je toto dielo absolútne nevhodné pre nedospelú mládež, ktorá ešte nedovŕšila vek osemnásť rokov.


    Týmto dielom nikoho nenabádam k uvoľneným mravom, ani k užívaniu drog alebo k inej nezákonnej činnosti. Každý sám zodpovedá za svoje konanie.


    Toto dielo je čisto literárnou fikciou. Všetky postavy a inštitúcie, ich konanie a výroky sú vymyslené. Všetky podobnosti s realitou sú čisto náhodné. Nie som si vedomá toho, že by sa čokoľvek z toho, o čom píšem, niekedy reálne udialo.


    Čo sa týka samotného textu, kurzívou zvýraznené slová sú buď prízvukované, ironické, citované alebo sa jedná o slovenský preklad z angličtiny alebo iného cudzieho jazyka. Zmysel by mal byť zrejmý z kontextu.


    Na záver by som sa chcela poďakovať všetkým dobrovoľníkom, ktorí mi boli pri tvorbe tohoto diela nápomocní. Bolo ich naozaj neúrekom a bez ich pomoci by toto dielo možno ani nevzniklo.


    Milá čitateľka, milý čitateľ, prajem Ti príjemné čítanie.


    Blažena Ovsená, autorka

  


  Kapitola 1 Tetka Veruna


  Starenka už druhú hodinu sedela v kostole na lavici, oči privreté, ruky zopnuté, a nebyť pravidelného pochrapkávania, zdalo by sa, že sa modlí.


  Keď zvon na kostolnej veži odbíjal poludnie, stará pani sa prebudila. Narýchlo si upravila šatku na hlave, prežehnala sa a s čiernou koženou kabelou na predlaktí sa dala na odchod.


  Netrvalo dlho a prišla k bránke starého domu, ktorú s vŕzgotom otvorila.


  Na záhrade za domom moja babka práve nadávala sliepkam: „Tu máš, ty sviňa skurvená! Zadrhni sa! Ideš odtál?! Basom ti neki!1“ A už aj letelo zhnité jablko do kury. „Tu máš, zmek! Bodaj ca parom vzal! Já ci dám liésc mi do kapusty!“


  Kura vydesene zakotkodákala, zatrepala krídlami a rýchlo utekala smerom ku kurínu.


  Vŕzgot bránky vyrušil babku a ona zahlásila: „Ná, Veruna je tu. Nahutac sa prišla.“ Knísavou chôdzou odišla za sestrou.


  Tá stará žena z kostola bola teda tetka Veruna, ktorá prišla akože pozrieť sestru, no v skutočnosti sa k nej chodievala najesť. Nikto si nevedel vychutnať jedlo tak ako ona. Najradšej mala kyslú kapustu.


  Ja som v tej chvíli žil niečim celkom iným. Pri plote na samom konci záhrady si kozy pochutnávali na šťavnatej tráve. Medzi nimi pobehovali malé roztomilé kozliatka, ktoré sa len nedávno narodili. Veľmi som ich chcel pohladkať a pohrať sa s nimi. No len čo som sa k nejakému priblížil, hneď mi ušlo. Jedno sa predo mnou dokonca ukrylo vo vysokej žihľave.


  „Á, už ťa mám! Odtiaľ mi neutečieš!“ vykríkol som, a oblečený len v kraťasoch a krátkom tričku, opatrne som vošiel za ním. Dával som si však dobrý pozor, lebo aj malá neopatrnosť mohla skončiť popŕhlením, po ktorom som naozaj netúžil.


  Keď som spravil zo dva obozretné kroky a už-už sa naťahoval za kozliatkom, že ho chytím, jedna stará koza hrozivo zamečala. Vtedy som stratil rovnováhu a rozčapil som sa na zem. Tisíc mučivých bleskov razom šiblo po mojom tele ako biče, až som zvrešťal. Celý dopŕhlený, vyskočil som ako struna a v panike som sa bezhlavo rozbehol naprieč žihľavou. V snahe čím skôr sa vyslobodiť, som svoje muky len zhoršil.


  S plačom som doletel k babke do kuchyne. Tetka Veruna práve do seba tlačila segedínsky guľáš. Žuvala tak zápalisto, až sa jej veľké ovisnuté líčiská nadúvali ako kvákajúcej ropuche.


  „Čo sa ci porobilo?“ spýtala sa ma babka.


  „Chcel som chytiť kozliatko a spadol som do žíííhľavýýý!“ reval som.


  Ak som si myslel, že ma babka poľutuje, veľmi som sa mýlil.


  Babka sa začala strašne smiať. Slzy jej vytryskli a ona si ich začala utierať zásterou. Tak ma to prekvapilo, že som aj plakať zabudol.


  „A ty si kerý?“ zahuhňala zrazu tetka Veruna mojím smerom.


  Priblížila sa ku mne zvráskavená tvár a malé sivé zakalené oči, v ktorých som videl láskavosť.


  „Adam,“ odpovedal som cez slzy.


  „A kelo máš rokvóv, Adamko?“


  „Päť,“ ukázal som prstami.


  „A kde bývaš, Adamko?“


  „V paneláku,“ poslušne som odpovedal.


  „Neplač, Adamko, ze žihľavy ešše nigdo neumrel,“ chlácholila ma tetka. „Keď nebudeš plakac, babka ci dá kozičku domov. Dáš si hu na balkón, spravíš jjé z kartónu domček, aby mala gde bývac, natrháš jjé trávy, aby mala čo jesc, a keď vyrosne, bude ci dávac mliéko.“


  To bola celkom lákavá ponuka. Tak som sa upokojil.


  Večer v babkinej posteli som si predstavoval, ako na balkóne v kartónovej krabici chovám malé kozliatko, ktorému každý deň natrhám pred vchodom trochu ďateliny. Pri tejto predstave som spokojne zaspal.


  Ani vo sne mi vtedy nenapadlo, že by si tetka Veruna zo mňa mohla strieľať. Že budem na balkóne chovať kozliatko, som bral ako hotovú vec.


  Až keď som bol starší, pochopil som, že s tým kozliatkom ma tetka iba balamutila, aby som neplakal. To som sa už na svojej detskej naivite smial aj ja sám. Napriek tomu túžba mať raz malé hospodárstvo alebo aspoň domček na dedine vo mne zostala.


  ***


  „Ako dlho asi vydrží na vode loď celá pozliepaná z papiera?“ spýtal som sa raz spolužiakov v školskej družine, len čo súdružka učiteľka Korytnačka zmizla za dverami.


  Nikto mi nevedel povedať.


  Tak som sa s najlepším kamarátom Jarom Slížikom pustil do lepenia. V skrinkách sme vyňúrali lepidlá, rôzne papiere a tiež letáky k oslavám VOSR2. Kým bola Korytnačka preč, my sme sa činili. Z čiernobielej fotografie, zavesenej na stene, na nás dohliadal veľavážený súdruh prezident Gustáv Husák.


  Najskôr bola loď malá. Vtedy Jaro múdro vyhlásil: „Ak bude väčšia, vydrží na vode dlhšie!“


  Keď bola loď už dosť hrubá a ťažká, povedal som: „Mali by sme ju ešte zosilniť, aby sme to poistili!“


  Spravili sme síce ukážkovú trojkilovú loď, ktorej trvalo vyše polhodiny, kým sa v umývadle premočila, ale minuli sme pritom všetok lep a papiere, a čo bolo najhoršie, aj všetky letáky k oslavám VOSR!


  Mňa to ale netrápilo. Podstatné bolo, že som sa blysol pred spolužiačkou Sašou, krásnou modrookou blondínkou. Celý čas som sa tváril, že si ju nevšímam, ale každú chvíľu môj pohľad smeroval práve k nej. Keď som na sebe cítil jej oči, rozplýval som sa blaženosťou.


  Po polhodine sa Korytnačka vrátila z kabinetu. Keď uvidela naše veľdielo a zničené letáky, takmer ju trafil šľak. Nasledoval šialený vreskot a vypočúvanie. Nepomohla mi ani obhajoba, že sme k oslavám VOSR vyrobili pravý a nefalšovaný krížnik Auróru, z ktorého výstrelom súdruh Lenin a ostatní boľševici začali celú VOSR.


  Súdružka Korytnačka nedostala svoje meno náhodou. Práve naopak. Vychudnutá na kosť, s vysokým poloplešatým čelom a s veľkými okuliarmi vyzerala ako naozajstná korytnačka Tortilla z príbehu o Buratinovi. Bola známa tým, že zle zvláda stres a pri každej trochu vypätej príležitosti kolabuje. Nebolo tomu ináč ani v tomto prípade. Zaprela sa rukou o tabuľu, sklonila hlavu k zemi, riedke blond vlasy jej spadli pred oči, a sťažka vzdychla: „Ách!“ No potom to zobrala ako jasnú provokáciu a dala nám za trest stokrát napísať, že už nikdy nezoberieme do úst slovo boľševik a že už nikdy nebudeme sebecky plytvať spoločným socialistickým majetkom.


  Do písania som sa pustil s vervou. Ešte som sa smial, hovoriac Jarovi, že to nič nie je. Asi po pätnástej vete sa však vo mne niečo vzbúrilo. Rozzúril som sa tak strašne a príšerne, že som prevrátil lavicu hore nohami a nakričal na Korytnačku, že je určite imperialistka, keď jej vadí krížnik Auróra!


  Korytnačka sa ofučala: „Ja?! Ja?!“ a začala ma čaptavo naháňať po triede, že mi strelí facku.


  Keďže som mal nohy vytrénované z futbalu, s prehľadom som jej ušiel. Ešte som sa jej aj z diaľky vysmieval, že je plešatá korytnačka. Chudera, zase sa oprela o stenu a zúfalo vzdychala.


  Potom sa na mňa chodili pozerať ostatné súdružky učiteľky. Ukazovali na mňa: „To je ten chalan, čo to povedal…“


  Korytnačka bola z tej naháňačky taká vystresovaná, že potom strávila týždeň na péenke3, aby si poliečila pohnuté nervy.


  Mohlo to vtedy pre mňa dopadnúť veľmi zle, keby ten veľký huriavk za mňa neurovnala suseda Vanusová, ktorá tiež učila na škole. Nebyť jej protekčnej ruky, mal by som fakt veľký problém a možno aj dvojku zo správania.


  ***


  V jeden pekný letný deň, keď som bol asi štvrták, zase sa prišla tetka Veruna naobedovať k mojej babke. Šatka na hlave, čierna kabela v ruke. Za tých niekoľko rokov sa vôbec nezmenila a to už mala na chrbte osem krížikov! Nie nadarmo sme ju v rodine prezývali nezmar.


  „Z kostola idem,“ zahuhňala, keď si sadala na lavicu pod čerešňou. „Pomollic som sa bola a pozrec farárka.“ Oči mala ešte opuchnuté, čo si zase dobre schrupla.


  „Poznám tvoje mollenie,“ riekla jej na to babka. Zopla ruky, sklonila hlavu a zachrápala, napodobňujúc staršiu sestru.


  „Jój, šak len chvílku! Farárko ma obudili, aby sa ma opýtali, ako sa mi lúbi v tom domove dvóchodcvóv, kerý mi vybavili! Vravím, že dobre, len bienne vará! Knedlík za pól dlane a maso z vrabca!“ huhňala tetka. „Ty si čo varila?!“


  „Segedínsky,“ odpovedala babka, sledujúc zase kuru, ktorá sa ukradomky blížila ku kapuste. „Tu máš, ty sviňa skurvená! Ideš odtál, ancikrist jeden!“ Tradične hodila po kure zhnité jablko.


  Babka s tetkou po sebe hlasno kričali, takže som ich počul až do šopy, kde som práve čosi majstroval. Zrazu som odtiaľ vyšiel a smeroval k babke. V jednej ruke som držal kladivo, v druhej klince a dve laty.


  „Dobrý deň,“ pozdravil som, keď som míňal tetku Verunu.


  „Á, Adamko! Jaký si ty už veliký! A čože ideš robic s tým kladivom?“ vyzvedala.


  „Strašiaka!“


  „Čo?!“ zahuhňala nahluchlá tetka. Vysoký vek jej už poriadne upchal uši.


  „Stra-šia-ka! Robím strašiaka na čerešňu! Kvôli škorcom! Ozobávajú čerešne!“


  „Ahá! No aký si ty šikovný chlapec!“ chválila ma tetka. Potom sa ma opýtala: „A čím chceš byc, keď vyrosneš?“


  „Prezidentom!“ odpovedal som bez váhania.


  „Čo?“ tetka naklonila ku mne hlavu.


  „Pre-zi-den-tom!“ zakričal som poriadne.


  Tetka sa zrazu tľapla rukou po stehne. Rozosmiala sa tak strašne, až jej bolo vidno bezzubé ďasná. Takú hlúposť veru už dlho nepočula.


  Potom sa upokojila, a kým som priväzoval na čerešňu strašiaka ovešaného hrdzavými plechovkami, s babkou preberala svoje záležitosti.


  „Poďakuj sa za mna Peterkovi a Pavelkovi, že ma boli prescahovac,“ huhňala tetka. „Čo by som ja dala za to, keby som mala takých synvóv!“


  „A čo mám spravic s tvojími vecámi v šope? Vezmeš si ich do domova?“ spýtala sa babka.


  „Jój, to nemóžem. Tam mám jennu skrinku a to je šetko!“ sťažovala sa tetka. „Vyhocce to do smecí!“


  „Šetko?“


  „Šetko!“ zopakovala tetka.


  „Babka!“ zakričal som zrazu. „Chytaj špagát!“ zhodil som klbko na zem. Babka ho zdvihla. „A teraz potiahni!“ Babka zašklbala. Strašiak hlučne zahrkal. „Funguje!“ potešil som sa.


  „Teraz nech tié kurvy prilecá!“ vyhrážala sa babka, mávajúc zaťatou päsťou. „Poj dolu! Ideme hutac.“


  Odišla do domu a o chvíľu priniesla do záhrady obed. Naložila segedínsky do žltých plastových misiek a zapichla do nich hliníkové lyžice.


  „Zase kapusta?“ zašomral som. „Ja chcem slivkové knedle s makom!“


  „Iné nemáme!“ vybafla babka. „Keď nechceš, hovno zec!“ Nepárala sa so mnou.


  Tak som sa teda pomaly pustil do jedla. Nechcel som zostať hladný.


  Zato tetka Veruna sa oblizovala až za ušami. Ústa mala zagebané od kapusty, ktorú si plnými lyžicami ládovala do bezzubých úst.


  „Naša sesterka z Ameriky, tá lúbila kapustu,“ huhňala, žuvajúc. „Vždy, keď sme rezali kapustu na zimu, ona obhrýzala hlúby, čo sme nechávali pre svine. Já som sa jjé spýtala, či je svina, keď ich tak chrúme, ale ona mi povedala, že jjé chucá. Strašne ich mala rada – tié hlúby. Tak sme sa na niéj nasmáli, až do hrúzy. Hahá,“ smiala sa, až jej zase bolo vidno holé ďasná.


  „Vy máte sesternicu v Amerike?“ spýtal som sa.


  „Áno, Maryška sa volala,“ prikývla tetka. „Ujco odešiel do Ameriky, lebo tu bola biéda, a nechal Maryšku u nás, lebo bola maličká. Posiélal z Ameriky penáze, a keď Maryška vyrosnula, išla do Ameriky za ním. Aj mój ocec, tvoj pradedo, bol v Americe. Ktovie, či Maryška ešše žíjje…“


  Tetka si utrela ústa zasoplenou vreckovkou. Zapila jedlo pivom, odgrgla si a vyvalila sa na lavicu pod čerešňou, aby si zase schrupla.


  Hneď po obede som letel do šopy. Chcel som sa trochu pohrabať v jej haraburdách. Škoda by bolo vyhodiť nejakú súcu vec.


  Tetka bola starinárka. Znamenalo to, že všetko zbierala a nič nevyhadzovala. Tak som v kope našiel zo tri kresťanské kríže, starý hliníkový príbor, pokazený dáždnik, staré dolámané kuchynské nože, dieravé sitko, obité hrnce, staré vydraté kabáty, roztrhané kabely, dve ľavé topánky a kopec šatstva. Tieto veci ma ale nijako nezaujali.


  Zato pri pohľade na starodávny ručný mlynček na kávu mi hneď zaiskrili oči. Hneď som ho odložil bokom.


  Objavil som aj malý zaprášený kufrík s okovanými rohmi. Sfúkol som z neho prach a otvoril ho. Vnútri som uvidel nejaké fotografie a mince. Bez ďalšieho skúmania som ho zatvoril a tiež odložil bokom, že si ho zoberiem.


  Potom som sa ešte prehrabával vo veciach, ale nič súce som už nenašiel.


  ***


  Doma som dôkladne prezrel svoje nové poklady. Starodávny mlynček som utrel mokrou handrou a vystavil ho do poličky. Pekne sa vynímal medzi starými fľašami, ktoré som raz vyňúral u babky na povale.


  [image: Kufrík.]


  Viac ma zaujímal obsah toho malého okovaného kufríka. Chvíľu mi trvalo, kým sa mi ho podarilo otvoriť. Našiel som v ňom čiernobiele rodinné fotky, farebné pohľadnice, mince z prvej Československej republiky a zo Slovenského štátu, ale aj staré dokumenty v slovenčine a v nejakom cudzom jazyku, ktorému som nerozumel.


  „Mag-yar-or-s-zág4,“ krkolomne som čítal nápis na jednom papieri. Došlo mi, že to bude asi po maďarsky, aj keď som nechápal, ako tetka mohla prísť k maďarským listinám. Bol som ešte veľmi mladý a nepoznal som historické súvislosti. Všetky veci som vložil naspäť do kufríka a uložil ho na bezpečné miesto pod posteľ.


  S tými Maďarmi mi to ale neprestávalo vŕtať v hlave. Tak som sa pri večeri spýtal otca: „Čo mala tetka spoločné s Maďarmi, keď mala maďarské papiere? Čo je Maďarka?“


  „Tetka a Maďarka?“ zasmial sa otec. „To teda nie. Vieš, tetka sa narodila ešte za Rakúsko-Uhorska. Tie dokumenty sú určite z tej doby. Asi to sú nejaké listiny z matriky alebo nejaké vysvedčenia… Aj keď to asi ťažko, lebo tetka do školy nechodila.“


  „A to sa vtedy písalo po maďarsky?“ spýtal som sa neznalo.


  „Áno,“ odpovedal otec.


  „A prečo, keď sme Slováci?“ čudoval som sa.


  „To bola taká zváštna doba,“ zahovoril to otec. Príliš sa v histórii nevyznal.


  „A prečo tetka nechodila do školy?“


  „Lebo bola čudná. Za mlada bola veľmi tvrdohlavá. Raz ju v škole učiteľ vyvolal z maďarčiny, a pretože mu nevedela odpovedať po maďarsky, dostala trstenicou. Schovala sa pod lavicu a ani za svet odtiaľ nechcela vyliesť. Zaťala sa a nikto ju viac do školy nedostal. Potom pásla kravy a ovce, a tak sa nenaučila ani písať, ani čítať. Je analfabetka. V zdravotnej karte má napísané, že je mentálne retardovaná, zaostalá. Keď vyrástla, chodievala do služby ku sedliakovi na Moravu. Neskôr sa presťahovala sem do mesta. V nemocnici kŕmila svine a čistila im chlievy. Popritom sa starala o nás, lebo tvoja babka pracovala.“


  „A prečo tetka nemá nijaké deti?“ vyzvedal som ďalej.


  „Keďže nevedela písať, všetci muži ju považovali za hlúpu. Nikto ju nechcel. Nakoniec si našla jedného. Ako naschvál sa vydala práve za takého fúzatého Maďara, čo škúlil na jedno oko a rád si vypil. Volal sa Sándor Szentési a zomrel už dávno. No a vieš, to bolo také manželstvo… Preto tetka nemá nijaké deti.“


  „Hm,“ zahmkal som. Veľmi som tomu nerozumel.


  Tetka bola pre mňa nepochopiteľnou bytosťou z iného sveta. Bola stará ako Matuzalém. Pamätala si feudálne časy Rakúsko-Uhorskej monarchie, prežila prvú aj druhú svetovú vojnu, prvú Československú republiku, Slovenský štát a teraz žila v socializme. Ľutoval som ju, že tak smutne dopadla kvôli Maďarom. Nebyť nezrozumiteľnej maďarčiny, ktorú ju nútili sa učiť, možno by sa nezaťala a nezanevrela na školu. Možno by sa dokonca naučila aj písať, našla si súceho muža a mala s ním deti. Takto zostala na staré kolená úplne sama a musela dožívať v domove dôchodcov. Žiaľ, nemohol som jej nijako pomôcť. Tak som ju neskôr v domove dôchodcov aspoň navštevoval.


  ***


  O Maďaroch som sa dozvedel viac v škole.


  „Diktát dopadol katastrofálne! Ka-tas-tro-fál-ne! Počujete?!“ hromžila ukrutná súdružka Bátoryčka na slovenčine.


  Podobne ako Korytnačka, ani Bátoryčka nebola celkom normálna. Vyslúžila si prezývku po najväčšej sadistke všetkých čias, pretože ako zanietená národniarka nútila nás fyzickým mučením drviť sa slovenčinu. Kostnatá ako smrtka, stále len spomínala Štúra a veci národné. To bolo len samé – Štúr sem, Štúr tam.


  „Štúr sa z vás musí v hrobe obracať!“ jačala zase raz na celú našu triedu, mávajúc šľachovitou rukou. „Keby jeho nebolo, dnes by ste všetci do jedného rozprávali po maďarsky! Keby vedel, akí nevďačníci z vás vyrastú, nešiel by bojovať v roku meruôsmom za veci národné! Nepostavil by sa so zbraňou v ruke proti maďarskému vojsku! Však, Červenková? Žyť s tvrdým y! Nielen na hlave, ale aj v hlave treba mať! Málo troviť, veľa tvoriť! Tak to hovoril Ľudovít Štúr! Keď vy nebudete tvoriť, nikto nebude! Vy ste budúcnosť slovenského národa!“ Tu sa hrozivo odmlčala a po chvíli mrazivo zahlásila: „Viete, čo bude nasledovať… Ťažko na cvičisku, ľahko na bojisku! Otvorte si posledný diktát!“


  Veľmi dobre sme vedeli, čo malo nasledovať. Buchnátovanie. Toho sme sa desili najviac. Aj keď boli fyzické tresty zakázané, pre Bátoryčku v tomto zákony neplatili.


  Neochotne sme si otvorili zošity. Číslo napísané červeným perom predstavovalo počet chýb, ktoré sme urobili. Zároveň to bola výška nášho trestu.


  Bátoryčka zaťala kostnatú ruku v päsť, vysunula ostrý článok prostredníka, a recitujúc bojovú báseň Mor Ho! od Sama Chalupku, uštedrila každému toľko buchnátov, koľkokrát sa v diktáte pomýlil. Verila, že iba tvrdým výcvikom z nás môže vychovať hrdých Slovákov. Účel svätil prostriedky.


  „Zleteli orly z Tatry, tiahnu na podolia, ponad vysoké hory, ponad rovné polia,“ tu uštedrila štyri buchnáty za štyri tvrdky prvej obeti, až sa dotyčný vykrútil od bolesti. „Preleteli cez Dunaj, cez tú šíru vodu, sadli tam za pomedzím slovenského rodu,“ ďalší nešťastník dostal do chrbta svoj podiel. Takto pokračovala, až si zgustla aj na Jarovi Slížikovi, ktorý sedel vedľa mňa v lavici. Nakoniec sa tá sadistka vyvŕšila aj na mne: „A ty mor ho! — hoj mor ho! detvo môjho rodu, kto kradmou rukou siahne na tvoju slobodu; a čo i tam dušu dáš v tom boji divokom: Mor ty len, a voľ nebyť, ako byť otrokom!“ A tu ma udrela do chrbta tak silno a nešťastne, až sa mi do očí natlačili slzy. Keď videla, ako som sa vykrútil, zahlásila: „Aspoň sa nebudete pred nikým hrbiť!“


  „Krava!“ potichu som precedil cez zuby, keď sa vzdialila.


  Bátoryčku som nenávidel. Rozhodol som sa, že to Šmecovej – tak sa totiž tá striga v skutočnosti volala – všetko vrátim.


  ***


  Hneď na ďalšej hodine sme mali matiku s triednou učiteľkou, do ktorej som bol po uši zaľúbený. Zasnene som ju sledoval z lavice, túžiac po tom, aby si všimla moju malú existenciu. Zrazu som dostal nápad. Nielenže sa zviditeľním, ale to aj vrátim Bátoryčke!


  Po hodine som prišiel za ňou ku katedre: „Súdružka učiteľka, môžem sa vás niečo spýtať?“


  „Čo také, Adam?“ usmiala sa na mňa mladá matikárka.


  Nadýchol som sa: „Prečo je súdružka Šmecová taká sprostá?“


  Jej úsmev zmrzol. Triedna sa na mňa prísne pozrela a ostrým hlasom vyštekla: „Čo si to povedal?!“


  Nezdalo sa mi, že by som hovoril potichu. Napriek tomu som jej to zopakoval: „Súdružka Šmecová nás stále buchnátuje. Tak sa vás chcem spýtať, že prečo je taká sprostá…“


  Prásk! Takú facku som dostal, až mi hlavu vytočilo na stranu.


  „Nabudúce sa také sprosté otázky nepýtaj!“ skríkla matikárka a odišla.


  Znovu som sa stal predmetom záujmu ostatných súdružiek učiteliek. Zase sa chodili na mňa pozerať a hovorili si: „To je ten chalan, čo to povedal…“


  Aj keď facka chvíľu bolela, moja taktika zafungovala. Bátoryčka sa nikoho viac nedotkla.


  ***


  Prešlo zase niekoľko rokov a naša suseda, súdružka učiteľka Vanusová, odišla na prázdniny za príbuznými do USA. Keď sa na konci prázdnin nevrátila, mysleli sme si všetci, že v tom skazenom kapitalistickom brlohu už zostala. V strede septembra sa však znenazdania objavila aj s kuframi a hneď nám zaklopala na dvere. Musela totiž mojim rodičom zreferovať, ako dobre sa za veľkou mlákou žije. Vraj počas návštevy vzdialených príbuzných toho o Amerike veľa zistila. Viedla všetky tie podvratné reči o tom, aký je tam raj na Zemi a akí sú tam všetci bohatí.


  Mama s ocom s otvorenými ústami počúvali všetky tie neslýchané veci a len neveriacky krútili hlavami. Aj ja som dobre napínal sluch. Neušlo mi jediné slovo. Také kacírske reči sa predsa nepočujú každý deň!


  „Každý tam má auto! Dokonca aj obyčajná upratovačka!“ šepkala Vanusová potichu, pretože v tej dobe aj steny mali uši. „Majú tam také reštaurácie, v ktorých zaplatíte päť dolárov a môžete jesť, koľko sa do vás vmestí! Banány a pomaranče majú v každom obchode! Nemusia tam na ne stáť hodinu v rade ako u nás! A cestovať môžu z jedného štátu do druhého! Nepotrebujú k tomu ani vízovú doložku! Viete si to predstaviť?! Tam je skutočná sloboda! Tam sa žije stokrát lepšie ako tu! Ale zaprisahávam vás, nechajte si to iba pre seba! Keby sa eštébaci dozvedeli, čo vám tu hovorím, zavreli by ma do basy ako protištátny živel!“


  Práve Vanusová vo mne vzbudila záujem vidieť Ameriku na vlastné oči. Amerika bola iným svetom a v tej dobe naším najväčším nepriateľom.


  ***


  Krátko po Vanusovej prednáške o Amerike nám na Občianskej náuke zarytá súdružka Komunistka masírovala mozgy.


  „Rozdiel medzi komunizmom, socializmom a kapitalizmom je veľmi jednoduchý. Najnespravodlivejší je kapitalizmus, kde vládnu buržuji, ktorí vlastnia všetok výrobný kapitál a vykorisťujú proletariát. Na rozdiel od toho socializmus je spravodlivejší, pretože v ňom vládne robotnícka trieda. Hovoríme tomu diktatúra proletariátu. Všetci vlastnia všetko a nikto nevlastní nič. Každý dostane za svoju prácu toľko peňazí, koľko si zaslúži. Najspravodlivejší je ale komunizmus, v ktorom nie sú žiadne peniaze. V komunizme každý pracuje toľko, koľko môže, a zoberie si iba toľko, koľko potrebuje. Komunizmus je ideálom, ku ktorému sa približujeme. Hovoríme, že komunizmus budujeme.“


  Napäto som počúval, no celé mi to akosi nesedelo. Doma som predsa jasne počul o kapitalizme len samú chválu.


  Súdužka Komunistka pokračovala: „V našej socialistickej spoločnosti sa o všetko delíme a slabým pomáhame. V Spojených štátoch amerických tomu tak nie je. Žijú tam ľudia bez práce, ktorí sa nazývajú nezamestnaní. Niektorí sú takí chudobní, že hladujú a potom žobrú. Tí sa nazývajú žobráci. A ďalší dokonca nemajú ani kde bývať. Tí sa zase volajú bezdomovci. Sú tam však aj takí, ktorí zo zúfalstva berú drogy. Tí sa volajú narkomani. V našej socialistickej spoločnosti nezamestnaných, žobrákov, bezdomovcov, ani narkomanov nemáme, pretože naša socialistická spoločnosť sa postará o všetkých.“


  Že by to bolo so socializmom také ružové? Nemyslel som si to. Prečo nám nepovedala o tých amerických banánoch a pomarančoch, ktoré spomínala Vanusová? Nahnevala ma. Napriek Vanusovej zaprisahávaniu som sa prihlásil. Súdružka Komunistka ma nanešťastie vyvolala.


  „Čo by si rád, Adam?“ spýtala sa prekvapene.


  Postavil som sa a spustil: „Klamete! To vôbec nie je pravda, čo nám tu hovoríte!“ Súdružka Komunistka vytreštila oči. Aj keď som videl, ako jej začínajú vlasy dupkom vstávať, odvážne som pokračoval: „Naša suseda, súdružka Vanusová, v Amerike bola a ona jasne hovorila, že v Amerike sa majú ľudia lepšie ako u nás! Stokrát lepšie ako u nás! Vraj tam aj obyčajná upratovačka má auto a…,“ odrapotal som všetko presne tak, ako som to počul. Nezabudol som ani na zázračné reštaurácie a hojnosť tropického ovocia.


  Keď som konečne skončil, spokojný so svojím výkonom, čakal som na zaslúžené ocenenie mojich vedomostí. Pochvala však neprišla.


  „Čože?! Čo si to povedal?!“ odula sa súdružka Komunistka. Behom pol minúty som zrútil jej desaťročia budovaný socialistický ideál. Zobrala si svoje veci z katedry a demonštratívne odpochodovala z triedy. Nikdy predtým sa niečo také nestalo. Znamenalo to, že to je veľmi vážne.


  Zľakol som sa.


  Súdružka komunistka sa do konca hodiny nevrátila. Za tých dvadsať minút som mal dosť času na premýšľanie o dôsledkoch svojho konania. Spomenul som si na Vanusovej výstrahu, aby sme o týchto háklivých veciach nikomu nehovorili. Už som videl tú chuderu zavretú v base. Iba kvôli mne.


  Cez prestávku sa na mňa opäť chodili pozerať ostatné súdružky učiteľky. Zase na mňa ukazovali: „To je ten chalan, čo to povedal…“


  ***


  Na moje veľké prekvapenie sa nijakí eštébaci neobjavili. Učiteľka Vanusová aj naďalej chodievala do školy, akoby sa nič nebolo stalo. Od toho času sa však v našom štáte začali diať zvláštne veci. Netrvalo ani tri mesiace a komunistický režim padol. Veril som, že za to mohlo práve moje vystúpenie v triede. Určite sa moje reči o dokonalej Amerike virálne rozšírili cez spolužiakov na ich rodičov, od nich na ich kolegov a nakoniec na celý štát. Všetci túžili mať doma pomaranče a banány.


  Na čele bojového šíku revolúcie stála Bátoryčka. Za ňou som stál ja s kamarátom Jarom Slížikom. Naše hrude zdobila trikolóra – rovnosť, bratstvo, sloboda. Súdružka Komunistka sa držala v úzadí, no nakoniec aj ona prezliekla kabát.


  Zrazu sa roztrhlo vrece so slobodou. Nezískali sme iba slobodu slova, ale prišla aj vlastná štátnosť. Po slovenských vrchoch sa rozhoreli vatry zvrchovanosti. Hoci som veľmi nerozumel tomu, aké dôsledky nám to prinesie, tešil som sa s ostatnými, že sa veci konečne pohli správnym smerom. Aspoň sme verili, že tá samostatnosť je pre nás z nejakého dôvodu dôležitá.


  Prišiel vytúžený kapitalizmus a demokracia. Naivne sme si mysleli, že teraz sa nám už Amerika konečne otvorí. Že nás objíme ako milovaných bratov. Nie. Všetko bolo úplne ináč. Kým za socializmu nás do Nového Sveta nechceli púšťať tí zlí komunisti, teraz nám v tom bránili samotní dobrí Američania. Vízová povinnosť pretrvávala.


  No čo? Do Ameriky sa dostať nedalo, tak sme si ju začali budovať doma. Len sme to akosi zobrali zo zlého konca – od nezamestnaných, žobrákov, bezdomovcov a narkomanov. Aj moja mama prišla o prácu. Neskôr aj môj otec. Zostali z nás úplní chudáci. Obchody už síce boli plné pomarančov a banánov, len sme si to ovocie nemali za čo kúpiť.


  Česť práci!


  Kapitola 2 Filip


  Vyrástol som. Prišla vysoká škola.


  Keď už som raz dostal dar života, povedal som si, že chcem študovať niečo, čo by mi mohlo pomôcť poodhaliť jeho zmysel. Tak som sa rozhodol študovať matematiku. Je to univerzálna veda, nezávislá od všetkých politických systémov a krajín. Uplatnil by som sa s ňou v Japonsku, v Číne, alebo aj na Marse. Aspoň tak som si myslel. Matematiku som mal naozaj rád. Navyše som jej rozumel. Stal sa zo mňa taký typický kockáč.


  Zrazu som mal niekoľko spolužiakov z rôznych končín Slovenska. Boli to tí najlepší žiaci z gymnázií, elita Slovenska, veď študovať matiku nezvládne hocikto. Každý z nich rozprával iným prízvukom. Filip z Východu zaťahoval najsmiešnejšie. Keďže si na úvodnej hodine sadol hneď vedľa mňa, jeho spevavú reč som si nadmieru užíval niekoľko rokov. Mal som pocit, akoby si z nejakého dôvodu vybral na začiatku medzi všetkými spolužiakmi práve mňa. Ktovie, prečo? Žeby som sa mu páčil?


  Tento štíhly modrooký chalan s nagélovanými vlasmi a peknými zubmi ma spočiatku ničím nezaujal. Obliekal sa módnejšie ako ja, z čoho mi bolo hneď jasné, že má iný náhľad na život. Podľa mňa bol prázdny – obyčajný mestský panelákový chalan, ktorý namiesto dobrodružstva a hľadania zmyslu života sníval o super kariére. Navyše počúval metal. Tým ma fakt dorazil. Keď sme raz šli spolu na cviká z Matematickej analýzy, mal som možnosť si tú desivosť vypočuť na vlastné uši.


  „Čo ti to tam škrieka v slúchadlách?“ spýtal som sa ho vtedy. „Počujem to až sem.“


  „Metal,“ odpovedal Filip. „Chceš si to vypočuť?“


  „No daj!“ prikývol som.


  Len čo som si nasadil slúchadlá, moju hlavu naplnila salva z guľometu. Nazvať tú streľbu hudbou, je ako nazvať boľševník obrovský lúčnym kvietkom. Hneď som vrátil slúchadlá Filipovi.


  „Hrozné!“ prevrátil som očami.


  Filip sa iba zasmial. On na všetko reagoval smiechom.


  „Čo ty počúvaš?“ spýtal sa ma pobavene.


  „Niečo, kde sa aj spieva,“ odpovedal som. „Napríklad Queen. Freddie Mercury mal božský hlas.“


  Môj modrooký spolužiak zvážnel: „Ale bol teplý…“ Už len to, ako povedal to slovo teplý, znelo hrozne. Očividne neobľuboval homosexuálov.


  Pozrel som sa na neho: „No a čo, keď bol teplý? Spievať ale vedel výborne.“


  Filip na to nedbal: „Keby som zistil, že niektorý z mojich kamarátov je teplý, tak by som sa s ním prestal kamarátiť!“


  „A to už prečo?“ moje oči sa zväčšili od údivu.


  „Nechcel by som, aby ma ľudia videli v jeho spoločnosti!“


  „A prečo nie?“


  „Proste by som nechcel!“ odsekol Filip, hľadiac pred seba.


  Nechápavo som pokrútil hlavou. V tej chvíli veľmi klesol v mojich očiach. Nielen preto, že počúval desivý metal, ale aj preto, že bol očividne poriadny obmedzenec.


  Samozrejme, že som vedel o Freddieho homosexuálnej orientácii. Mne však nijako neprekážala. Považoval som sa za tolerantného človeka. Rozlišoval som medzi kvalitou spevu a sexuálnou orientáciou. Boli to dve nespojiteľné veci.


  Prečo Filip vôbec vytiahol tú orientáciu? Chcel tým povedať, že len teplý by počúval teplého? Chcel tým povedať, že aj ja som teplý? Keby som aj bol, to aj so mnou by sa akože prestal kamarátiť len kvôli takej hlúposti?


  Kto je vlastne teplý? Ten, kto sa dotkne kamaráta? Alebo ten, kto v šatni na telesnej obzerá spolužiakom slipy?


  Nepovedal som už nič. Len som si pomyslel, že Filip je poriadne pribrzdený. No proste Východniar.


  ***


  Zakrátko prišla prvá krúžkovica. Zveril som sa na nej spolužiakom s niektorými svojimi obavami.


  „Matiku zvládnem ľavou zadnou, ale s anglinou to bude horšie,“ povzdychol som si pri pive. Vedel som, že bez angliny nemám šancu dokončiť školu.


  Filip bol možno názorovo zaostalý, na rozdiel odo mňa však vedel po anglicky celkom obstojne.


  „Ty si sa neučil anglinu na strednej?“ spýtal sa ma prekvapene, vyškerený ako slniečko z alkoholického opojenia.


  „Nie, nechodil som na gymnázium ako ty. Otec mi poradil stavebnú priemyslovku –životný omyl. Tam sme mali iba jeden jazyk. Ja som si vybral nemčinu. Nemecko je predsa len bližšie ako Anglicko alebo Amerika. Vtedy som netušil, že raz pôjdem študovať na výšku a odborná literatúra bude po anglicky. Poznám len pár anglických slov ako boy, girl, house a také. Poznám ich možno tak sto.“


  Filip sa do mňa obul: „Stavím sa s tebou, že tých anglických slov nepoznáš ani toľko!“


  Bola to výzva.


  „O čo sa stavíme?“ spýtal som sa.


  „O pivo!“


  „Dobre!“


  Pozornosť všetkých spolužiakov sa zrazu upriamila na mňa.


  „Tak poviem, čo som už povedal,“ začal som. „Boy, girl, house, a ďalej yesterday, my, day, queen, black…“


  Zo začiatku mi to šlo veľmi dobre. No keď som dosiahol šesťdesiatku, zrazu som sa zasekol. Horko ťažko som zo seba vysúkal ďalších desať známych slov z pesničiek od Queenu. Nakoniec som to vzdal: „Čo som hovoril. Neviem ich ani sto.“


  Spolužiaci sa na mne zabávali. Aj pomýlená kresťanka Magdaléna sa na mne uškŕňala. Táto vychrtlá katolícka bludárka sa na mne odbavovala svojím piskľavým smiechom. Trpkosť sa vo mne naplno rozlievala.


  „Dve pivá, prosím!“ kývol som na čašníka, aby som splatil stávku.


  Potom sa Magdaléna ujala slova. S ďalšími dvomi fanatickými kresťanskými spolužiakmi rozoberala nedeľnú kázeň. Okrem toho, že Ježiš je údajne náš Spasiteľ, som sa tiež dozvedel, že evanjelickí farári falošne spievajú. Vtedy som pochopil, že katolíci by evanjelikov najradšej upálili. Nakoniec som si od Magdalény odsadol, aby som nemusel počúvať tie sprosté kresťanské keci. Kresťanstvo som fakt nemusel. Sympatickejšia ako Biblia mi bola dokonca aj Satanská biblia. V nej aspoň netrepali nezmysly o hovoriacom hadovi a lietajúcich anjeloch.


  Keď sme po krúžkovici išli so spolužiakmi domov, ešte stále mi v hlave znel ten Magdalénin ponižujúci smiech. Kráčal som osamote, potichu. Sústredil som sa na chôdzu, aby som čo najviac zakryl svoju opitosť.


  Zrazu odzadu prišiel ku mne Filip a priateľsky mi položil rameno okolo krku. Asi som sa mu musel fakt páčiť, alebo čo. Prešli sme takto zo tri kroky, keď sa vo mne niečo vzoprelo. Spomenul som si na jeho slová o teplých, a akoby ma nimi uhranul, v snahe vyhnúť sa teplému mužskému dotyku, zasyčal som: „Nedotýkaj sa ma!“


  Vzápätí som to oľutoval. Bolo však neskoro. Filip sa strhol a okamžite zo mňa zložil ruku. Zvyšok cesty sme kráčali mlčky vedľa seba.


  Ty hajzel, nakazil si ma strachom z teplých! Uhranul si ma! Toto ti nezabudnem! Prekliata kresťanská paranoja! Nebyť kresťanstva, homosexualitu by nikto neriešil!


  Hneval som sa. Hneval som sa hlavne na seba, pretože to objatie sa mi v skutočnosti páčilo.


  Adam, ty predsa nie si teplý! Alebo?


  NIE!!! URČITE NIE!!!

